Vegna veðurs verður í fyrsta lagi hægt að hífa flugvélina TF-ABB úr Þingvallavatni á fimmtudag. Köfunarhópur sérsveitar ríkislögreglustjóra undirbýr hvert handtak á þurru landi, en áætlað er að sextán atvinnukafarar kafi í tíu mínútur hver í ísköldu vatninu.
Í forgangi hjá köfunarhópnum er að ná líkum mannanna fjögurra úr Þingvallavatni, en þeir fundust nærri flugvélinni, sem liggur á 47 metra dýpi í Ölfusvatnsvík. Ekki er víst að takist að ná bæði fólkinu og flugvélinni upp á sama degi, en áhersla er lögð á að bæði gerist eins fljótt og örugglega og mögulegt er.
Hver kafari er með ljós, fjarskiptabúnað og myndavél sem verður fylgst með í beinu streymi á yfirborðinu. Áður hafði verið gert ráð fyrir að hver kafari gæti aðeins verið í 6 mínútur í kafi, en með því að hækka hlutfall súrefnis sem kafararnir anda að sér úr 21% í 25% tókst þeim að lengja tímann upp í 10 mínútur.
Lárus Lazmi, stjórnandi köfunarhópsins segir hann vinna sem eins konar framlengingu fyrir rannsóknarnefnd samgönguslysa og lögreglunnar á suðurlandi.
Fyrsta skref þeirrar rannsóknar verði að koma köfurum niður á 47 metra dýpið að vélinni, setja strappa undir vélina sjálda, undir hvorn væng hennar og hífa hana upp á 10 metra dýpi. Þar fer svo fram rannsókn á vélinni áður en hún verður hífð upp á yfirborðið.
Þegar hún er komin upp á 10 metra þá þurfum við að fara í þessa rannsóknarvinnu og þá þarf að tæma innihald vélarinnar. Við þurfum að tryggja öll gögn sem eru í vélinni, við gerum það allt á 10 metrum. Þegar það er allt búið, öll ljósmyndun og við teljum okkur búin að tryggja þau gögn sem við þurfum að tryggja þá mun hún fara af þessum 10 metrum upp á yfirborðið og látin, í rauninni fleytt á yfirborðinu, látin fljóta þar. Í kjölfarið stendur til að þyrla Landhelgisgæslunnar muni hífa hana upp, sem sagt slinga hana upp á land.
